

	


ဓမ္မသစ် အခြေခံ အုတ်မြစ်များ – မော်ဂျူး (၂)
ရှင်မဿဲ ခရစ်ဝင်ကျမ်း
ဆွေးနွေးရန်မေးခွန်းများ
1. သင်အနေဖြင့် သင်ခန်းစာထဲမှ သင်ယူခဲ့ရသည့် အရေးအကြီးဆုံးအရာ သို့မဟုတ် သင်နားမလည်သောအရာသည် အဘယ်နည်း။
2. ရှင်မဿဲ ခရစ်ဝင်အရ ယေရှုသည် ရှင်ဘုရင် မေရိယဖြစ်ကြောင်း ကျွန်ုပ်တို့ မည်သို့ သိရပါသနည်း။
3. နိုင်ငံတော်အကြောင်း ယေရှု ဆင့်ဆိုသည့် သတင်းကောင်းမှာ အဘယ်နည်း။
4. နိုင်ငံတော်ကို ယေရှု မည်သို့ ကျယ်ပြန့်စေခဲ့ပါသနည်း။
5. ယေရှု ပြုတော်မူခဲ့သော သီးသန့် တန်ခိုးနိမိတ် အချို့မှာ အဘယ်နည်း။ အဆိုပါ တန်ခိုးနိမိတ်တို့ကို လူတို့က မည်သို့ တုန့်ပြန်ခဲ့ကြပါသနည်း။
6. ရှင်မဿဲ ခရစ်ဝင်အရ သစ္စာရှိသော တပည့်တော်ဆိုသည်မှာ အဘယ်နည်း။
7. ယေရှုသည် ဓမ္မဟောင်း မေရှိယဆိုင်ရာ ပရောဖက်ပြုချက်များနှင့် မျှော်လင့်ချက်များကို ပြည့်စုံစေခဲ့ကြောင်း ရှင်မဿဲက အဘယ်ကြောင့် အလေးပေးဖော်ပြခဲ့ပါသနည်း။
8. သင့် ပစ္စုပ္ပန် အခြေအနေ၌ နှိမ့်ချခြင်းကို ထင်ရှားဖော်ပြဖို့ တိကျသော နည်းလမ်း အချို့မှာ အဘယ်နည်း။
9. ယနေ့ သင့် ဘဝ၌ ယေရှုကို နှလုံးသားနှင့် နာခံခြင်းကို သင်မည်သို့ ထင်ရှား ဖော်ပြနိုင်ပါသနည်း။
10. သင့် အပြစ်ကို နောင်တ၌ ဝန်ခံခြင်းအား  ပုံမှန်ကျင့်ဆောင်သဖြင့် သင်ခံစား မြင်တွေ့ရသည့် အကျိုးကျေးဇူးများမှာ အဘယ်နည်း။
11. ခရစ်ယာန်များကိုရော ခရစ်ယာန်မဟုတ်သူများကိုပါ ချစ်ခြင်းမေတ္တာ ပြသနိုင်သည့် လက်တွေ့ကျသော နည်းလမ်း အချို့မှာ အဘယ်နည်း။
12. အသင်းတော်သည် ခရစ်တော်ပိုင်ဆိုင်သော အသင်းတော်ဖြစ်ကြောင်း သိခြင်းက ကျွန်ုပ်တို့ကို မည်သည့်စိတ်ခံစားချက် ဖြစ်စေပါသနည်း။
13. ကျွန်ုပ်တို့သည် ဘုရားသခင့် မိသားစုဝင်များ ဖြစ်သည် ဆိုသည့်အချက် မှ မည်သည့်ခွန်အားပေးချက်ကို ကျွန်ုပ်တို့ ရရှိသင့်ပါသနည်း။

အဓိက အာဘော်များ အပေါ် ပြန်လည်သုံးသပ်မှု ဖော်ပြချက်များ- ဓမ္မဟောင်း အမွေအနှစ်- မယုံကြည်သော ဂျူးခေါင်းဆောင်များ ဂျူးခေါင်းဆောင်များစွာက ယေရှုကို ငြင်းပယ်ခဲ့ကြသည်။ အကြောင်းမှာ ဓမ္မဟောင်းမျှော်လင့်ချက်များထဲမှ လွင့်ပါလာသည့် မျှော်လင့်ချက်များနှင့် ယေရှု အံမဝင်သောကြောင့် ဖြစ်သည်။ သူတို့၏ နားလည်မှုလွဲမှားခြင်းသည် ယေရှုနောက် လိုက်လိုသူတိုင်းအတွက် သတိပေးချက်တစ်ခုဖြစ်သည်။ ဘုရားသခင့်အမှုတော်နှင့် ပတ်သက်သော ကျွန်ုပ်တို့၏ ကိုယ်ပိုင်သဘော အယူအဆတို့က ကျွန်ုပ်တို့၏ အမြင်ကို အလွယ်တကူ ဝေဝါးသွားစေနိုင်ကြောင်း သူတို့၏ အတွေ့အကြုံက ကျွန်ုပ်တို့ကို သတိပေးနေသည်။ ဘုရားသခင် လုပ်ဆောင်နိုင်သည့်အရာအပေါ် မစစ်မှန်သော အကန့်အသတ်များ မထားရှိရန်၊ ကျွန်ုပ်တို့၏ မျှော်လင့်ချက်များနှင့် မျှော်မှန်းချက်များကို ကိုယ်တော်အား သတ်မှတ်ခွင့်ပြုရန်လည်း ၎င်းတို့က သတိပေးနေသည်။ ကိုယ်တော်ငြင်းပယ်ခံရသကဲ့သို့ မိမိလူတို့လည်း ငြင်းပယ်ခံရမည်အကြောင်း ယေရှု သိတော်မူသည်။ ဝေဒနာခံစားခြင်းသည် ကျွန်ုပ်တို့၏ ရှင်ဘုရင်အတွက်၊ ဘုန်းကြီးခြင်းသို့ ရောက်ရာလမ်းဖြစ်သည်။ ကျွန်ုပ်တို့အတွက်လည်း အလားတူဖြစ်သည်။
ကိစ္စရပ်လေ့လာမှု- ၁၉၆၇ ခုနှစ်က ဂျိုနီ အာရက်ဆင် တာဒါသည် အသက် ၁၇ နှစ်အရွယ်က ဒိုင်ဗင် မတော်တဆမှုကြောင့် ‌လက်ခြေ လေးဖက် လှုပ်မရသော အဖြစ်သို့ ရောက်ခဲ့သည်။ သူမအတွက် ဘဝအဓိပ္ပာယ် ပျောက်ဆုံးခဲ့သည်။ သူမ၏ မျှော်လင့်ချက် အိပ်မက်များ ပျက်ပြယ်ခဲ့ရသည်။ သို့သော် သခင်ဘုရားသည် သူမအပေါ် သစ္စာရှိခဲ့သည်။ အံ့ဩဖွယ်ကောင်းသော ကမ္ဘာအနှံ့ သာသနာကို သူမအတွက် ကိုယ်တော် ပြင်ဆင်ပေးခဲ့ပြီး နောင်တချိန်တွင်လည်း ခန္ဓာသစ်တစ်ခုကို သူမ ရရှိမည် ဖြစ်သည်။
မေးခွန်းများ ပြန်လည်ဆင်ခြင်သုံးသပ်ခြင်း
1. သင့် မျှော်လင့်ချက်နှင့် အိပ်မက်များ ပျက်ပြယ်ခဲ့ဖူးပါသလား။ ရှိခဲ့ဖူးပါက အသေးစိတ် ပြောပြပါ။ သင်မည်သို့တုံ့ပြန်ခဲ့ပါသနည်း။
2. မျှော်လင့်ချက်နှင့် အိပ်မက်များ ပျက်ပြယ်သွားခဲ့သူ တစ်စုံတစ်ယောက်အကြောင်း သင်ကြားသိဖူးတာ ရှိပါသလား။ ရှိပါက သူတို့ မည်သို့ တုန့်ပြန်ခဲ့ကြပါသနည်း။
လုပ်ဆောင်ရန် လုပ်ငန်းများ
အရာရာ သင်မျှော်လင့်သည့်အတိုင်း ဖြစ်မလာသည့်အခါ ကောင်းမည်၊ မှန်မည်၊ အဆင်ပြေမည်ဟု သင့်စိတ်ထင်ရာအတိုင်း ဘုရားသခင် လုပ်ဆောင်ပေးရန် အတင်းအကြပ် မတောင်းဆိုပါနှင့်။ စိတ်ပျက်အားငယ်ပြီး ခါးသည်းမှု၊ ဒေါသ၊ မျှော်လင့်ရာမဲ့မှုတို့၌ လှည့်ထွက်မသွားပါနှင့်။ ကိုယ်တော်ကို ကိုးစားအပ်နှံပါ။ သင့်ကို ကောင်းသောအရာများ ပေးခြင်းက အဓိက မဟုတ်ပါ (အမှန်တွင် ကျွန်ုပ်တို့ ဆင်းရဲဒုက္ခရောက်နေသည်)။ ကိုယ်တော်မည်သူ ဖြစ်သည် ဆိုသည့်အရာ၊ ယေရှုခရစ် အသေခံခြင်း၊ ရှင်ပြန်ခြင်းတို့၌ သင့်ကို ကယ်တင်ခြင်းဖြင့် ကိုယ်တော် ပြုခဲ့ပေးပြီးသောအရာ၊ ဆက်လုပ်ပေးဖို့ ကိုယ်တော် ကတိထားသောအရာတို့ကသာ အဓိက ဖြစ်သည်။
ရက်သတ္တပတ် နှစ်ပတ်စာ ဝိညာဉ်ရေး မှတ်တမ်းထားရှိပါ။ သင့်စိတ်ပျက်အားငယ်မှုများ၊ ထိုအရာတို့ကို သင်မည်သို့ တုန့်ပြန်ခဲ့ကြောင်း၊ ဘုရားသခင့် နိုင်ငံတော်ကို ကိုယ်စားပြုသူအဖြစ် ရှေ့ဆက်ဖို့ သင်ယုံကြည်ခြင်း၌ မည်သို့ လက်တွေ့အသက်ရှင်ကြောင်း (ထိုသို့ ဖြစ်မည်ကို မျှော်လင့်လျက်) တို့ကို ချရေးပါ။
